remissie van dootslage
philips by der gratien goids coninck van castillien van leon
van grenaden etc. ertzhertoge van oistryck, prince van arragon
hertoge van bourgoingnen van lothier, van brabant van stier van
karenten van crain van limburg van luxemburg ende van gelre
grave van vlaenderen van habspurg van thirol van fererte
van kieburg van artois van bourgoingnen palatin
van henegouwe van hollant van zeelant van namen ende
van zuytphen mercgreve des heylichs roemschen rics ende
van borgauw lantgreve in elzaten heere van vrieslant
van opter windischenmarg van portenauw van salins ende
van mechelen doen te weten allen tegewoirdigen ende toecommenden
dat wij ontfangen hebben die oitmoeidige supplicatie van janne
de bock inhoudende hoe dat geleden zyn omtrent twee jaren
hy suppliant sat en dranck in een taveerne in onser vryheyt van
merchtene aldaer overcommende een geheeten jan vander hofstad
ackerman inder selven vryheyt woenende noose opten selven suppliant
sueckende ende hem spytige woerden ghevende ter causen van sekeren sekerer
sommen van penningen? die hy den voirs. janne de bock suppliant
schuldich was welcke woerden de selve suppliant al tsamen
geverdroech ende in tey$$$ van patiencen stont hy ten lesten op
vuyt sinnen gelage ende ghinck strycken zynder beerden *beenen?
op dat hy der noosen ende quade woerden soude mogen ontwien
desen nyet tegenstaende ende opter straeten commende is hem de
voirs. jan vander hofstad nae gevolght nemende hem suppliant
metten boesem hantvaste seggende totten selven ghy hoere soene
weert u doende hem aldaer groote fortche soe dat de voirs.
jan de bock hem ter weren stelde ende quetste den voirs.
janne vander hoftstad van welcker quetsueren hy corts daer
nae van lyve ter doot gecommen is daer af de voirs. suppliant
den vrienden ende magen vanden voirs. dooden gesoent ende gebetert
heeft ende hoewel dat tfeyt ende den dootslach in maten
voerscreven geschiet zyn ende dat men hem op de toecompst vanden
selven wel groote ooge ende consideratie behoerde te hebben soe
en soude noch tans de voirs. suppliant beduchtende ende vreesende
strangheyt ende rigeur van justicien hem nyet dorren houden
noch verkeeren in onsen voirs. lande van brabant maer hem
moeten absenteren ende houden in vreemden landen ende contreyen
in grooter armoeden ende miserien $y alsoe hem onse gracie ende
ontfermherticheyt in desen niet gedaen en bewesen en waere
alsoe hy segt ons daer om oitmoedelic biddende soe eest
dat wij desen aengesien hebben den voirs. janne de bock suppliant
geneyght wesende tot zynder voirs. beden ende willende hem in dit
stuck gracie ende genade verlenen ende prefereren voe strangheyt
van rechteren zunderlinge ter eeren ende $$$ vander heyliger
passien die onse goede god voir ons allen geleden heeft op sulcken
dach als heden in gevalle als boven vergheven quyt geschouwen
ende geremitteert vergheven quytschelden ende remitteren vuyt onser
sunderlinger gracien by desen onsen brieve tfeyt ende dootslach boven
verclaert mitgaders allen boeten bruecken ende peynen corporelle
criminele ende civile daer inne hy ter causen van den misbruyct
ende gevallen mach zyn tegen ons ende iusticien ende hebben
hem als van deses gerestitueert ende wedergestelt restitueren
ende wederstellen tot zyne goede fame name ende gerichte tot onser
voirs. lande van brabant tot allen zynen onverbuerden goeden soe
verre hy eenige heeft in alder $$$ ende manieren als hy was
voe de toecompst vanden voirs. dootslage imponeerende hier op
stilencie ende een eewich geswych onsen procureur generaal ende allen
anderen onsen rechteren justicieren officieren wie dit zyn
satisfactie yerst ende voir al gedaen den partyen geinteresseert
soe verre die alnoch nyet gedaen en zy civiler alleene ontbieden
daer om ende bevelen onsen lieven ende getrouwen cancellieren ende den
anderen lieden van onsen rade in brabant dat geroepen voere
hen die ghene die daer om sullen behoeren geroepen te zyne zy
procederen ende doen procederen totten interinimente ende verificatie
van desen ende dat gedaen zy onse drosser van brabant meyr
van loeven amman van bruessel schoutheten van antwerpen
ende vanden bossche ende voerts allen anderen onse rechteren iusticien
ende officieren dien dit aengaen sal mogen den voirs. suppliant doen
laten ende gedoegen van deser onser gracien remissien quytscheldingen
ende van allen den inhouden van desen rastelic ende vredelic genuytten
ende gebruycken zonder hem daer tegen te doen oft te laten geschieden
eenigen hynder stoot ende letsel ter aen zynen live ende goeden $$$ contrarien
maer soe verre synen persoen oft $$$ voirs. goeden nyet verbuert
synde ter contrarien van desen gevangen gearresteert oft eenichsins
gecommert was dat zy die stellen ter stont ende sonder vertreck tot geheele ende
volcommenen delivrancie wat ons alsoe gelieft ende ten eynde dat dit goet vast
ende gestadich blyve soe hebben wy onsen zegel * hier aen doen hangen
behoudelic ons in anderen dingen onsen rechte ende anderen den heeren
gegeven in onser stad van mechelen opten heyligen goeden vrydach
inde maent van meerte int jaer ons heeren duysent vyfhondert
ende vyve ende van onsen ricke dyerste aldus onderscreven
opte plycke by den $$$ coninck ende geteykent dycke ? ende noch
$$$
dito num van dese copien is gedaen
ende $$$ in 2 $$$ metten $$$
by my
aerts
*den welcken wy tot nu toe gebruyct hebben